钦定古今图书集成/明伦汇编/官常典/第604卷 > 伍袁萃
## 钦定古今图书集成/明伦汇编/官常典/第604卷 > 伍袁萃

按《明外史》本传：“袁萃，字圣起，吴县人。举万历五年会
试，念亲老驰归。又三年释褐，授贵溪知县，公廉有声。
其地有龙虎山，正一真人张氏世居之。隆庆时，已革
真人号，降为提点。至是厚赂张居正、冯保复之，恃势
张甚，袁萃力与抗，迄不敢肆。行取入都，值邑人申时
行柄国，诸乡人率附丽得美迁，袁萃独翘然自异，乃”
授兵部主事，进员外郎。有进士观政者，恃妇翁居政
府，欲与郎官抗礼。诸郎多唯唯，袁萃独折之曰：“二百
年定制，可坏自我辈耶？”乃不敢抗。尝署职方事，李成
梁子如桢求为锦衣大帅，尚书以下咸许之，袁萃独
抗词力争，事竟寝。出为浙江提举佥事，请谒不行。有
傅时者，织造中官孙隆仆也，其曾祖曾为州佐，求入
乡贤。袁萃大怒，谯责守令，严饬学官，尽黜诸生之公
举者，时论大快。巡抚承时相、沈一贯指，牒送数十人
寄学。袁萃立却还之，曰：“提学，天子命吏也。若巡抚得
侵，则自行学列名可矣，安用提学官为？”事亦得止。有
仆人子夤缘入学宫，反噬其主。袁萃怒，核所部十一
郡，凡仆人子滥入者“二百馀人”，尽斥之，且疏于朝，请
通行禁革，所司竟寝其奏。迁湖广左参议，谢事归。久
之，起广东海北道副使。故参议龙宗武先为太平府
同知，希张居正指，致宣城诸生吴仕期于死，论戍廉
州。甫两月，逃归。袁萃移牒江西摄之，极其丑诋。宗武
遂发狂，自杀其子，人咸快之。中官李敬辖珠池，其参
随魏大才擅杀人，袁萃遣使逮治。敬怒，议发兵拒捕，
兵士散走不应。敬乃移牒，语绝不逊，袁萃勿顾，卒捕
论如法。袁萃刚方有执，疾恶如仇，念与世龃龉，郁郁
不得志。会所部地屡震，且多瘴疠，连疏请告归。家具
萧然，不问生产，好谈天下事。所撰《林居漫录》《弹园杂
志》，多贬斥当世公卿大夫，而于李三才、于玉立尤甚。
若邵辅忠、徐兆魁、乔应甲、王绍徽、亓诗教、姚宗文，軰
誉之不容口。其后魏忠贤出，诸人皆入其党，而袁萃
已前卒，故时人颇议其偏